text: Læger må ikke tage flere patienter
  12 august 2015 kl. 16.39
  12 læger i Region Syddanmark må nu skrue ned for antallet af patienter resten af året. Regionen er efter dem, fordi de arbejder for meget.
  Region Syddanmark har bedt 12 læger i Region Syddanmark om at tage færre patienter ind fremover.
  Regionerne har nemlig en aftale med de Praktiserende Lægers Organisation, og i den står der, at en praktiserende læge højest må arbejde 25% mere end gennemsnittet for læger i regionen.
  - Det kan blive dyrt for regionen, siger formanden for de Praktiserende Læger i Sydjylland, Jørgen Skadborg, til DR Syd.
  Han mener aftalen i stedet for at sætte loft over regionens udgifter, sådan som det er meningen, i stedet betyder, at flere patienter må sendes videre i systemet. Patienter, hvis problem ellers sagtens kunne klares hos egen læge.
  